“এবার টার্গেট বাংলা”, দিল্লি জয়ের পর বিরাট হুঁশিয়ারি শুভেন্দুর

ওয়েব ডেস্ক: দীর্ঘ ২৭ বছর পর দিল্লির (Delhi Election Result 2025) মসনদে ফিরছে বিজেপি (BJP)। রাজধানীর জয়কে হাতিয়ার করে এবার বাংলায় ক্ষমতা দখলের স্বপ্ন দেখছে পদ্ম শিবির। আর এই পথ দেখাচ্ছেন রাজ্যের বিরোধী দলনেতা শুভেন্দু অধিকারী (Suvendu Adhikari)। পূর্ব মেদিনীপুরের মহিষাদলে এক জনসংযোগ কর্মসূচিতে যোগ দিয়ে তিনি স্পষ্ট জানিয়ে দিলেন, “দিল্লির পর এবার টার্গেট বাংলা।” বিজেপি ক্ষমতায় এলে তৃণমূল (TMC) সরকারের তুলনায় আরও বেশি সামাজিক নিরাপত্তা ও প্রকল্পের সুবিধা দেওয়া হবে বলেও প্রতিশ্রুতি দেন তিনি।

শনিবার মহিষাদল বিধানসভার হলদিয়া ব্লকের দেউলপোতা অঞ্চলে জনসংযোগে বেরিয়ে নন্দীগ্রামের বিজেপি বিধায়ক শুভেন্দু অধিকারী বলেন, “দিল্লি আমাদের হয়েছে। ২০২৬-এ বাংলার পালা। তার আগে নভেম্বরে বিহারে ভোট। সেখানেও আমরা জিতব। তারপর বাংলায় ভোট হবে ২০২৬ সালের মার্চ-এপ্রিলে।”

আরও পড়ুন: দিল্লি জয়ের পর মোদি-বন্দনায় কী বললেন একনাথ শিন্ডে?

শুভেন্দু দাবি করেন, বিজেপি বাংলায় (West Bengal) ক্ষমতায় এলে রাজ্যের বাসিন্দাদের জন্য একাধিক সুবিধা বৃদ্ধি করা হবে। বিধবা ভাতা ও বার্ধক্য ভাতা বাড়িয়ে ৩ হাজার টাকা করা হবে বলে জানান তিনি। পাশাপাশি, প্রধানমন্ত্রী আবাস যোজনায় অনুদান বাড়িয়ে ৩ লক্ষ টাকা করা হবে। বর্তমানে তৃণমূল সরকার এই প্রকল্পে ১.২০ লক্ষ টাকা দেয়।

শুভেন্দু অধিকারী দিল্লির নির্বাচনের ফলাফলের তাৎপর্য বিশ্লেষণ করে বলেন, “এটি শুধু আপের হার নয়, এটি তৃণমূলেরও হার। কারণ নির্বাচনের আগে আপকে সমর্থন করেছিল তৃণমূল।” তাঁর মতে, দেশের বিভিন্ন রাজ্যে হিন্দু ভোট একজোট হচ্ছে, যার ফলেই বিজেপি একের পর এক রাজ্যে জয়ের ধারা অব্যাহত রাখছে। তাঁর বক্তব্য, “মহারাষ্ট্রের নির্বাচন থেকেই দেখা যাচ্ছে, সনাতনী হিন্দুরা এখন ভোট দিতে শুরু করেছেন। ফলে বিজেপি নিশ্চিত জয় পাচ্ছে।” বাংলার ক্ষেত্রেও একই প্রবণতা কাজ করবে বলে আশা প্রকাশ করছেন শুভেন্দু।